SFT วิ่งแรง 9% เหนือไอพีโอ! “ซีอีโอ” ส่งซิกผลงาน Q3 สดใส หนุนรายทั้งปีโต 10% ตามเป้า
SFT วิ่งแรง 9% เหนือไอพีโอ! “ซีอีโอ” ส่งซิกผลงาน Q3 สดใส หนุนรายทั้งปีโต 10% ตามเป้า
30 ต.ค. 2563

ผู้สื่อข่าวรายงานว่า ราคาหุ้น บริษัท ชริ้งเฟล็กซ์ (ประเทศไทย) จำกัด (มหาชน) หรือ SFT ณ เวลา 15.17 น. อยู่ที่ระดับ 4 บาท บวก 0.34 บาท หรือ 9.29% สูงสุดที่ระดับ 4.22 บาท ต่ำสุดที่ระดับ 3.72 บาท ด้วยมูลค่าการซื้อขาย 516.10 ล้านบาท

ด้านนายซุง ชง ทอย ประธานเจ้าหน้าที่บริหาร SFT เปิดเผยว่า บริษัทมั่นใจรายได้รวมปี 2563 จะเติบโตไม่ต่ำกว่า 10% เมื่อเทียบกับปีก่อนที่มีรายได้รวมอยู่ที่ 585 ล้านบาท และมีกำไรสุทธิ 56 ล้านบาท ขณะที่แนวโน้มผลประกอบการไตรมาสที่ 3/2563 ยังคงเติบโตขึ้น เมื่อเทียบกับช่วงเดียวกันของปีก่อนที่มีกำไรสุทธิ 42.2 ล้านบาท
โดยสาเหตุที่รายได้ในปี 2563 เติบโตขึ้น มาจากยอดคำสั่งซื้อที่เริ่มฟื้นตัว ลูกค้าเก่าที่ขยายไลน์ผลิต รวมทั้งยอดคำสั่งซื้อจากลูกค้าใหม่เข้ามามากขึ้น และแม้ว่าเศรษฐกิจจะชะลอตัว แต่การอุปโภคบริโภคไม่ได้ลดลง ทำให้ความต้องการใช้ฉลากฟิล์มหดรัดรูปเพิ่มขึ้น ซึ่งภาพรวมผลประกอบการครึ่งปีแรกของปี 2563 (มกราคม-มิถุนายน 2563) SFT สามารถทำรายได้รวม 330.47 ล้านบาท เพิ่มขึ้น 12.05% เทียบกับช่วงเดียวกันของปีที่ผ่านมา และมีกำไรจากการดำเนินงาน 49.64 ล้านบาท เพิ่มขึ้น 14.38% เมื่อเทียบกับช่วงเดียวของปีก่อน